Alonso sal weer vir Dakar inskryf, maar ... | Netwerk24
19 Januarie 2020 21:20
Fernando Alonso by sy beskadigde Toyota nadat dit op ’n duin in die Dakar-veldtydren gerol het. Foto: AP
Dié Spanjaard, wat vir Toyota Gazoo Racing deelgeneem het, het sy veelsydigheid die afgelope twee weke ten toon gestel deur algeheel 13de in Saoedi-Arabië te eindig.
Sy hoogtepunt was ’n tweede plek in die agtste skof, maar hy het ook geleer hoe ongenaakbaar dié woestynren kan wees toe sy Toyota Hilux twee skofte later op ’n duin gerol het.
Op die keper beskou, meen Alonso hy het sy eie verwagtinge oortref, maar as hy wel weer gaan deelneem, sal dit wees met die verwagting om te wen.
“Ek het amper elke dag mededingend gevoel,” het Alonson by die eindpunt in Kiddija gesê.
“In die laaste skof het ek byvoorbeeld ’n pap band gehad, maar steeds vierde geëindig, so ons sou andersins ’n goeie kans gehad het om te wen.
As jy daarvan hou om in wedrenne te jaag, is ’n vakansie in ’n veldrenmotor nie ’n slegte opsie nie. Ons sal sien.
“As ek besluit om weer in te skryf vir die Dakar, sal dit met hoë verwagtinge wees. Ek sal probeer om ’n belangrike oorwinning by die ander in my loopbaan te voeg.
“Daar’s nog tyd om te besluit. Maar as ek terugkeer, sal my voorbereiding meer presies en gedetailleerd moet wees. Ek sal ook die beste toerusting tot my beskikking moet hê.
“As jy daarvan hou om in wedrenne te jaag, is ’n vakansie in ’n veldrenmotor nie ’n slegte opsie nie. Ons sal sien.”
Alonso, wat benewens sy sukses in F1 ook al die Le Mans-uithouwedren twee keer gewen het, sal in Mei ook poog om die Indy500-wedren in Amerika by sy lys van oorwinnings te voeg.
Hy het ook bevestig dat hy dit moontlik sal oorweeg om in 2021 terug te keer na F1. – TeamTalk
Meer oor: F1 | Dakar | Fernando Alonso | Motorsport
Fernando Alonso tob oor terugkeer na F1